Bamian
Store norske leksikon,Geografi,Verdens geografi,Asia,Afghanistans geografi
Bamian er en liten by i Afghanistan og hovedstaden i Bamian-provinsen. Den ligger i det sentrale Afghanistan, omtrent 130 km nordvest for Kabul. Byen har rundt 93 000 innbyggere, men kun 14 000 av disse bor urbant (anslag 2020, NSIA). Området er kjent for sine mange arkeologiske severdigheter.
Byen ligger cirka 2600 meter over havet i Bamiandalen i fjellkjeden Hindu Kush. Dalen er kjent for sine mange arkeologiske skatter, som inkluderer flere gamle murer, ruiner og hulemalerier. De mest berømte er de to kolossale buddhafigurene som ble hugd ut i berget på 300- og 400-tallet evt. Disse statuene var en gang Afghanistans største kulturhistoriske attraksjoner, men de ble betydelig ødelagt under Taliban-regimet. Bamiandalens kulturlandskap og arkeologiske severdigheter ble i 2003 oppført på UNESCOs verdensarvliste. Bamian er plassert på silkeveien og har vært bosatt siden minst 200-tallet fvt. På 400-tallet nevnes byen i kinesiske tekster som et viktig handelsenter og buddhistisk senter. Den ble imidlertid ødelagt av Djengis khan i 1222 og nådde aldri igjen den samme storheten. Les mer i Store norske leksikon Afghanistans historie Afghanistans geografi Afghanistans befolkning